b"\n_START_ARTICLE_\nOxalat\n_START_PARAGRAPH_\nOxalat (IUPAC: etanodioat), de vegades abreujat com ox, s\xc3\xb3n sals o \xc3\xa8sters de l'\xc3\xa0cid ox\xc3\xa0lic. Les sals tenen en com\xc3\xba el diani\xc3\xb3 amb f\xc3\xb3rmula C\xe2\x82\x82O\xe2\x82\x84\xc2\xb2\xe2\x81\xbb tamb\xc3\xa9 escrit (COO)\xe2\x82\x82\xc2\xb2\xe2\x81\xbb. El nom d'oxalat tamb\xc3\xa9 es fa servir per als seus derivats com oxalat de disodi, (Na\xe2\x81\xba)\xe2\x82\x82C\xe2\x82\x82O\xe2\x82\x84\xc2\xb2\xe2\x81\xbb, o un \xc3\xa8ster d'\xc3\xa0cid ox\xc3\xa0lic (com el dimetil d'oxalat, (CH\xe2\x82\x83)\xe2\x82\x82C\xe2\x82\x82O\xe2\x82\x84). Molts ions met\xc3\xa0l\xc2\xb7lics formen precipitats insolubles amb oxalat, un exemple prominent \xc3\xa9s l'oxalat de calci, el constituent principal de les pedres del rony\xc3\xb3._NEWLINE_S\xc3\xb3n exemples de compostos derivats l'oxalat de sodi - Na\xe2\x82\x82C\xe2\x82\x82O\xe2\x82\x84, l'oxalat de calci - CaC\xe2\x82\x82O\xe2\x82\x84, el ferrioxalat de potassi - K\xe2\x82\x83[Fe(C\xe2\x82\x82O\xe2\x82\x84)\xe2\x82\x83], el difenil oxalat - (C\xe2\x82\x86H\xe2\x82\x85)\xe2\x82\x82C\xe2\x82\x82O\xe2\x82\x84 o el dimetil oxalat - (CH\xe2\x82\x83)\xe2\x82\x82C\xe2\x82\x82O\xe2\x82\x84.\n_START_SECTION_\nOcurr\xc3\xa8ncia en la natura\n_START_PARAGRAPH_\nL'oxalat es presenta \xc3\xa0mpliament en el regne de les plantes, per exemple en Chenopodium album i les esp\xc3\xa8cies del g\xc3\xa8nere Oxalis. Les fulles del ruibarbre (g\xc3\xa8nere Rheum) i del fajol tenen alts contingut d'oxalat. Es biosintetitza via l'oxidaci\xc3\xb3 incompleta dels carbohidrats. Altres plantes comestibles amb quantitats significatives d'oxalat inclouen en ordre decreixent: el fruit (Averrhoa carambola), pebre negre, julivert, llavors de rosella, amaranthus, espinac, bleda, xocolata i Espinac de Nova Zelanda (Tetragonia tetragonioides). Les fulles de te presenten oxalat per\xc3\xb2 la infusi\xc3\xb3 no gaire. Tamb\xc3\xa9 es coneixen minerals oxalats.\n_START_SECTION_\nEfectes fisiol\xc3\xb2gics\n_START_PARAGRAPH_\nEn el cos l'\xc3\xa0cid ox\xc3\xa0lic es combina amb ions met\xc3\xa0l\xc2\xb7lics com el calci (Ca\xc2\xb2\xe2\x81\xba) i el ferro Fe\xc2\xb2\xe2\x81\xba) per formar cristalls excretats amb l'orina. En diverses malalties com les pedres al rony\xc3\xb3 i la gota s'aconsella evitar el consum de productes amb alt contingut d'oxalat. El 80% de les pedres del rony\xc3\xb3 estan compostes d'oxalat._NEWLINE_L'oxalat de magnesi \xc3\xa9s 567 vegades m\xc3\xa9s soluble que l'oxalat de calci. El cadmi catalitza la transformaci\xc3\xb3 de la vitamina C en \xc3\xa0cid ox\xc3\xa0lic i en els fumadors sovint es presenten alts nivell de cadmi."